Lars Erik Grønntun

Lars Erik Eikum Grønntun (født 1970) er en norsk næringslivsleder og tidligere politiker (FrP). Grønntun er grunnlegger av den internasjonle koalisjonen av PR-byråer, Paritee.

Grønntun ledet Hill+Knowlton Strategies globalt. Han var styreleder i det norske PR-byrået Gambit Hill+Knowlton, som han var med å grunnlegge i 1995.

Han var formann i Fremskrittspartiets Ungdom (FpU) 1992-94 og i denne egenskap medlem av gruppestyret i Fremskrittspartiet på Stortinget. Fra 1993 til 1997 var Grønntun varamedlem av Oslo bystyre. Han var FpU-formann under det dramatiske Bolkesjø-landsmøtet i FrP i 1994 hvor partiet ble splittet.

Etter endt formannstid forlot også Grønntun FrP-bevegelsen og startet kommunikasjonsselskapet Gambit, som ble kjøpt opp av det globale markedsføringsselskapet WPP i august 2002 og fusjonert med Hill & Knowlton, som senere har skiftet navn til Hill+Knowlton Strategies. Grønntun ledet Gambit H+K frem til 2011, da han ble utnevnt til leder for Hill+Knowlton Strategies’ divisjon i Nord-, Øst- og Sentral-Europa. I 2014 ble han utnevnt til sjef for selskapets EMEA-divisjon (Europa, Midtøsten og Afrika), en divisjon han også har vært strategidirektør for. Høsten 2018 ble Grønntun utnevnt til Global President for Hill+Knowlton Strategies, et av verdens største kommunikasjonsbyråer. I 2020 ble han operasjonsdirektør i det norske teknologiselskapet Kahoot!. Grønntun har i tillegg flere styreverv i norsk næringsliv. Boken som har hatt størst betydning for Lars, er Kildens utspring av Ayn Rand.
 Referanser 

Kategori:Norske kommunikasjonsfolk
Kategori:FrP-politikere i Oslo
Kategori:Norske bedriftsledere
Kategori:FpUs ledelse
Kategori:Personer tilknyttet Hill+Knowlton